Up-471/02
Datum: 2004-04-14T00:00:00.000+02:00
ecli: ECLI:SI:USRS:2004:Up.471.02
vrsta: posamični akt
zadeva: ustavna pritožba
objavljeno: Neobjavljeno | 14.04.2004
dokument: US23309
akt: Ustavna pritožba A. A. zoper odločbo Sodnika za prekrške Šmarje pri Jelšah št. P/K-618/99 z dne 21. 4. 1999 in zoper dopis Upravne enote v Šmarju pri Jelšah št. 226-254/99-102/4 z dne 14. 9. 1999
resitev: zavrženje
izrek: Ustavna pritožba A. A. zoper odločbo Sodnika za prekrške Šmarje pri Jelšah št. P/K-618/99 z dne 21. 4. 1999 in zoper dopis Upravne enote v Šmarju pri Jelšah št. 226-254/99-102/4 z dne 14. 9. 1999 se zavrže.
stavek: Pritožnik je vložil ustavno pritožbo, ne da bi prej izčrpal redno pravno sredstvo, zaradi česar je bilo treba ustavno pritožbo zavreči, ker ni podana predpostavka izčrpanosti pravnih sredstev. Ustavna pritožba zoper dopis Upravne enote prav tako ni dopustna, saj ne gre za posamični akt, zoper katerega bi bilo po prvem odstavku 50. člena ZUstS možno vložiti ustavno pritožbo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.1.2, Zakon o Ustavnem sodišču [ZUstS]
datum_vloge: 2002-07-23T22:00:00.000Z
datum_odlocitve: 2004-04-13T22:00:00.000Z

# Up-471/02 - 7

14. 4. 2004

# SKLEP

Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 25. marca 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper odločbo Sodnika za prekrške Šmarje pri Jelšah št. P/K-618/99 z dne 21. 4. 1999 in zoper dopis Upravne enote v Šmarju pri Jelšah št. 226-254/99-102/4 z dne 14. 9. 1999 se zavrže.**

## OBRAZLOŽITEV

Pritožnik z ustavno pritožbo izpodbija odločbo Sodnika za prekrške in dopis Upravne enote. Z navedeno odločbo je bil pritožnik spoznan za odgovornega storitve cestnoprometnega prekrška po določbi c točke četrtega odstavka 117. člena Zakona o varnosti cestnega prometa (Uradni list RS, št. 30/98 in nasl. - v nadaljevanju ZVCP). Izrečena mu je bila denarna kazen in stranska kazen prenehanja veljavnosti vozniškega dovoljenja. Z dopisom Upravna enota potrjuje, da je pritožnik vozniško dovoljenje oddal, in mu sporoča, kdaj lahko pridobi novo vozniško dovoljenje.

Po določbi prvega odstavka 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.

Zoper odločbo Sodnika za prekrške je dopustna pritožba kot redno pravno sredstvo na Senat za prekrške. Iz izpodbijane odločbe Sodnika za prekrške je razvidno, da je bil pritožnik na navedeno možnost opozorjen. Pritožnik ni izkazal, da bi to pravno sredstvo vložil, zato Ustavno sodišče ugotavlja, da procesna predpostavka izčrpanosti pravnih sredstev ni podana in je bilo treba ustavno pritožbo v tem delu zavreči.

Ustavna pritožba zoper dopis Upravne enote prav tako ni dopustna, saj ne gre za posamični akt, zoper katerega bi bilo po prvem odstavku 50. člena ZUstS možno vložiti ustavno pritožbo.

Pritožnik izpodbijani dopis sicer imenuje odločba oziroma poziv Upravne enote, dejansko pa gre zgolj za dopis, s katerim ni odločeno o nobeni pritožnikovi pravici ali obveznosti. Ker ustavna pritožba zoper tak akt ni dopustna, jo je Ustavno sodišče tudi v tem delu zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prvega odstavka 55. člena v zvezi s prvim odstavkom 50. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer